**Când zorii sângerând răsar stamine**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din parcul fără timp privesc lucirea

statuilor de bronz, și un moșneag

dormind pe bănci și-ascunde nemurirea

pe strada stelelor, numărul vag.

Oceanul planetar, sub felinare,

se-nvârte constelat, lent și cărunt,

ca roata morilor tânguitoare,

ce împletește coamele de vânt.

Îmi pare-o lume veche, asfințită,

ce colorează-n sepia tăceri

- o noapte-ascunsă-n coșuri de răchită,

cerșind înmuguritele poveri.

Din parcul fără timp privesc coline

proliferând sălbatice treziri,

când zorii sângerând răsar stamine

prin catedrala Sfintei Înfloriri.